CELEX: 32019D0121
Language: bg
Date: 2019-01-24 00:00:00
Title: Решение за изпълнение (ЕС) 2019/121 на Комисията от 24 януари 2019 година относно мярка, приета от Германия в съответствие с Директива 2006/42/ЕО на Европейския парламент и на Съвета, за забрана на пускането на пазара на фрезова машина с ЦПУ (модели UMC750SS и UMC750), произвеждана от Haas Automation Europe N.V. (нотифицирано под номер С(2019) 307) (Текст от значение за ЕИП.)

28.1.2019   
               
               
                  BG
               
               
                  Официален вестник на Европейския съюз
               
               
                  L 24/29
               
            
         РЕШЕНИЕ ЗА ИЗПЪЛНЕНИЕ (ЕС) 2019/121 НА КОМИСИЯТА
         от 24 януари 2019 година
         относно мярка, приета от Германия в съответствие с Директива 2006/42/ЕО на Европейския парламент и на Съвета, за забрана на пускането на пазара на фрезова машина с ЦПУ (модели UMC750SS и UMC750), произвеждана от Haas Automation Europe N.V.
         
            
               (нотифицирано под номер С(2019) 307)
            
         
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Директива 2006/42/ЕО на Европейския парламент и на Съвета от 17 май 2006 година относно машините и за изменение на Директива 95/16/ЕО (1), и по-специално член 11, параграф 3 от нея,
         като има предвид, че:
         
                     (1)
                  
                  
                     На 12 октомври 2017 г. Германия информира Комисията за предпазна мярка, приета на 12 септември 2017 г., за забрана на пускането на пазара на модели на фрезова машина с ЦПУ UMC750SS и UMC750 (наричани по-долу „фрезови машини с ЦПУ“), произвеждани от Haas Automation Europe N.V., Mercuriusstraat 28, B-1930 Zaventem (наричан по-долу „производител“).
                  
               
                     (2)
                  
                  
                     Германия е приела тази мярка, тъй като смята, че въпросните фрезови машини с ЦПУ не изпълняват съществените изисквания за безопасност и опазване на здравето, установени в раздел 1.5.13 от приложение I към Директива 2006/42/ЕО. Съгласно съществено изискване за безопасност и опазване на здравето 1.5.13 относно емисиите на опасни материали и вещества всяка машина трябва да бъде проектирана и изработена така, че да не се допуска опасност от вдишване, поглъщане, контакт с кожата, очите и лигавиците и проникване през кожата на създавани от нея опасни материали и вещества. Във връзка с това Германия посочва, че въпросните фрезови машини с ЦПУ излъчват пари от охлаждаща смазочна течност и не разполагат със система за отвеждането им.
                  
               
                     (3)
                  
                  
                     След като получи уведомлението за защитната мярка от Германия, Комисията започна консултации със заинтересованите страни, за да се запознае с техните становища. На 24 април 2018 г. Комисията изпрати писмо до производителя. В своя отговор от 27 април 2018 г. производителят информира Комисията, че доброволно преустановява пускането на продуктите на германския пазар и че официално е приключил случая с германските органи.
                  
               
                     (4)
                  
                  
                     От обосновката, представена от Германия по отношение на защитната мярка, и от наличната документация и коментарите на производителя е видно, че въпросните фрезови машини с ЦПУ не изпълняват същественото изискване за безопасност и опазване на здравето, изложено в раздел 1.5.13 от приложение I към Директива 2006/42/ЕО. Този недостатък може да представлява риск за здравето и безопасността на хората.
                  
               
                     (5)
                  
                  
                     Поради това защитната мярка, приета от Германия, следва да се смята за обоснована,
                  
               ПРИЕ НАСТОЯЩОТО РЕШЕНИЕ:
         
            Член 1
            Мярката, приета от Германия, за забрана на пускането на пазара на модели на фрезова машина с ЦПУ UMC750SS и UMC750, произвеждани от Haas Automation Europe N.V., Mercuriusstraat 28, B-1930 Завентем, е обоснована.
         
         
            Член 2
            Адресати на настоящото решение са държавите членки.
         
         
            Съставено в Брюксел на 24 януари 2019 година.
            
               
                  За Комисията
               
               Elżbieta BIEŃKOWSKA
               
                  Член на Комисията
               
            
         
         
            (1)  ОВ L 157, 9.6.2006 г., стр. 24.